Disney+ sætter dato på Loke og ny Star Wars-serie

Disney+ har sat dato på to af de mest ventede serier, nemlig Loke og Star Wars: The Bad Batch. Marvel-serien om halvguden Loke skal efterfølge den yderst populære Wandavision, der afsluttes i næste uge. Den får premiere den 11. juni. Her er Disneys egen beskrivelse af serien:

“Loki ud af sin brors skygge i en ny serie, der finder sted efter begivenhederne i Avengers: Endgame. Tom Hiddleston vender tilbage som titelkarakteren, sammen med Owen Wilson, Gugu Mbatha-Raw, Sophia Di Martino, Wunmi Mosaku og Richard E. Grant. Kate Herron instruerer Loki, og Michael Waldron er hovedforfatter”.

Som vi alle husker dukkede den ellers døde Loke op i Avengers: Endgame, hvilket startede en helt ny tidsline for halvguden.

Der kommer også en ny serie indenfor Disneys andet megabrand, nemlig Star Wars: The Bad Bunch. Det er en animationsserie a la The Clone Wars og laves da også af flere af de folk, der var indblandet i The Clone Wars. Deriblandt Dave Filoni, der også har instrueret adskillige episoder af The Mandalorian.

Star Wars: The Bad Batch (foto: Disney+).

Serien følger de eksperimentelle elitetropper fra Clone Force 99, der blev introduceret i netop The Clone Wars, i tiden efter klonkrigene. Medlemmerne af The Bad Batch, som de kaldes, adskiller sig genetisk fra deres brødre i klonhæren – hver især har en “enestående ekstraordinær dygtighed”, hvilket gør dem til ekstemt effektive soldater.

Men der er flere Marvel- og Star Wars-titler i ovnen hos Disney+, dem er der blot ikke sat premieredato på endnu. Det drejer sig om: The Book of Boba Fett, Star Wars: Andor, Star Wars: Obi-Wan Kenobi, Star Wars: The Acolyte, Star Wars: Ashoka, The Falcon and the Winter Soldier, Hawkeye, Ms. Marvel, What If?, Moon Knight, She-Hulk, Secret Invasion, Ironheart, Armor Wars og I Am Groot.

Sponseret link: Her kan du tegne abonnement på Disney+ med Star

Disney+ sætter dato på Loke og ny Star Wars-serie